**AIŠKINAMASIS RAŠTAS**

**DĖL VIEŠOSIOS ĮSTAIGOS „KLaIPĖDOS ŠVENTĖS“ SAVININKO KAPITALOsuformavimO**

**1. Sprendimo projekto esmė, tikslai ir uždaviniai.**

***Šio sprendimo tikslas*** – savivaldybei nuosavybės teise priklausantį finansinį turtą (pinigai) –100000 Lt (šimtas tūkstančių litų) iš Klaipėdos miesto savivaldybės biudžeto lėšų – kaip įnašą perduoti viešajai įstaigai “Klaipėdos šventės“, suformuojant viešosios įstaigos „Klaipėdos šventės“ kapitalą.

Vadovaujantis Lietuvos Respublikos ir savivaldybių turto valdymo, naudojimo ir disponavimo juo įstatymo 19 straipsnio 2 dalimi savivaldybės taryba priima sprendimą dėl savivaldybės nuosavybės teise priklausančio turto investavimo. Savivaldybių turto investavimas, remiantis minėtu įstatymu, yra savivaldybei nuosavybės teise priklausančio turto, kaip įnašo, perdavimas viešajai įstaigai, suformuojant viešosios įstaigos kapitalą, jei savivaldybė yra jų dalininkė.

***Dalininko/savininko teisės:***

VšĮ „Klaipėdos šventės“ įsteigta 2000 m. kovo 23 d., vadovaujantis Klaipėdos miesto savivaldybės tarybos 2000 m. sausio 27 d. sprendimu kaip VšĮ „Jūros šventė“, kurios pavadinimas 2011 m. buvo pakeistas į VšĮ „Klaipėdos šventės“ ir patvirtinta nauja įstatų redakcija, vadovaujantis Klaipėdos miesto savivaldybės administracijos direktoriaus 2011 m. kovo 23 įsakymu Nr.AD1-209.

2000 m. įstaigos steigimo metu įstaigos dalininko įnašai nebuvo formuojami, įstaigos pradinei veiklai buvo suteikta dotacija 24000 Lt (biuro išlaikymui, 2 darbuotojų išlaikymui, eksploatacinėms ir kitoms organizacinėms išlaidoms padengti) bei numatyta kasmet skirti dotaciją Jūros šventės programai įgyvendinti.

Vadovaujantis Lietuvos Respublikos Vyriausybės 2007-07-04 nutarimu Nr. 758 „Dėl sprendimo investuoti valstybės ir savivaldybių turtą priėmimo tvarkos aprašo patvirtinimo“ įstaigos savininkas, t.y. steigėjas turi teisę investuoti į viešąją įstaigą tik tada, jeigu šio juridinio asmens dalininkas, įgyvendinantis savivaldybės kaip dalininkės, teises ir pareigas, turi pagrįstą galimybę įgyvendinti investavimo tikslą.

***Investavimo tikslo pagrindimas:***

2014-04-24 baigė galioti 2013-04-24 turto panaudos sutartis Nr.J9-408. Pagal kurią VšĮ „Klaipėdos šventės“ panaudai buvo skirtos patalpos S. Daukanto g.15. Todėl Klaipėdos miesto savivaldybės administracijos direktoriaus sprendimu pagal Savivaldybės turto panaudos 2014-04-24 sutartį Nr.J9-577 buvo skirtos panaudai patalpos Šaulių g. 32 - 5.

Viešoji įstaiga nedisponuoja lėšomis reikalingomis gautų panaudai patalpų remontui, todėl kreipėsi į Valdybą dėl dalininko kapitalo suformavimo pastato remontui. 2014 m. birželio 16 d. protokoliniu valdybos nutarimu Nr.(1.8.) VAL-3 pritarta kreipimuisi į Klaipėdos savivaldybės tarybą dėl VšĮ „Klaipėdos šventės“ dalininko kapitalo suformavimo.

Vadovaujantis Lietuvos Respublikos ir savivaldybių turto valdymo, naudojimo ir disponavimo juo įstatymo 19 str. 2 d. turi būti nustatytas savivaldybei nuosavybės teise priklausančio turto, kaip įnašo, perdavimo ekonominis pagrįstumas ir turi būti tenkinami ne mažiau kaip trys įvardinti investavimo kriterijai.

***Investavimo kriterijų pagrindimas:***

* Pirma - bus sukurta tinkama infrastruktūra, naudinga Klaipėdos miesto verslo ir kūrybinei bendruomenei, gerinama kultūrinių paslaugų gyventojams kokybė ir prieinamumas.
* Antra - iš investavimo bus gauta ne tik pajamų, bet ir gautas socialinis rezultatas: plėtojamas ir įvairinamas miesto kultūrinis gyvenimas;
* Trečia – suformavus viešosios įstaigos „Klaipėdos šventės“ savivaldybės, kaip dalininko kapitalą, bus įgyvendinta Klaipėdos miesto savivaldybės strateginio plano 2014-2020 metams 3.3. tikslo „Formuoti Klaipėdos kultūrinį tapatumą, integruotą į Baltijos jūros regiono kultūrinę erdvę“ 3.3.2. uždavinio „Atnaujinti esamas ir kurti naujas savitas viešąsias kultūros erdves“ 3.3.2.3. priemonė „Sudaryti sąlygas naudotis savivaldybes struktūra, įgyvendinant visuomeninius kultūrinius projektus“.

Atsižvelgiant į šiuos kriterijus yra tikslinga suformuoti VšĮ „Klaipėdos šventės“ dalininko kapitalą.

**2. Projekto rengimo priežastys ir kuo remiantis parengtas sprendimo projektas.**

Rengiant sprendimą vadovautasi Lietuvos Respublikos viešųjų įstaigų įstatymo 13 straipsniu, Lietuvos Respublikos vietos savivaldos įstatymo 16 straipsnio 3 dalies 9 punktu, Lietuvos Respublikos ir savivaldybių turto valdymo, naudojimo ir disponavimo juo įstatymo 19 straipsnio 1, 2 dalimi ir atsižvelgiant į VšĮ „Klaipėdos šventės“ 2014 m. birželio 16 d. protokolinį valdybos nutarimą Nr.(1.8.) VAL-3.

**3. Kokių rezultatų laukiama.**

Suformavus VšĮ „Klaipėdos šventės“ dalininko kapitalą, bus atliktas įstaigai skirtų patalpų remontas, nupirkti baldai – t.y. patalpos bus pritaikytos įstaigos veiklai, kas leis pagerinti įstaigos teikiamų kultūrinių paslaugų kokybę.

**4. Sprendimo projekto metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai**.

Tikslus lėšų poreikis patalpų remontui ir patalpų įrengimui paaiškės atlikus viešuosius pirkimus. Šiuo metu sąlygos paruoštos.

**6. Lėšų poreikis sprendimo įgyvendinimui.**

VšĮ „Klaipėdos šventės“ 2014 m. birželio 16 d. protokoliniu valdybos nutarimu Nr.(1.8.) VAL-3 nutarta prašoma Klaipėdos miesto savivaldybės, kaip įstaigos dalininko, svarstyti galimybę suformuoti dalininko kapitalą, investuojant 100000 Lt (šimtą tūkstančių litų), kuris būtų panaudojamas įstaigos plėtrai - patalpų remontui.

**7. Galimos teigiamos ar neigiamos sprendimo priėmimo pasekmės.**

Neigiamų sprendimo priėmimo pasekmių nenumatoma.

Teigiamos pasekmės: VšĮ „Klaipėdos šventės“ veiklos vystymas ir kultūrinių paslaugų gyventojams gerinimas.

PRIDEDAMA:

1. *Lietuvos Respublikos juridinių asmenų registro 2013-03-19 išplėstinio išrašo kopija, 5 lapai;*
2. *Klaipėdos miesto savivaldybės tarybos 2000 m. sausio 27 d. sprendimu Nr. 9 patvirtinto Steigimo akto kopija, 2 lapai;*
3. *Viešosios įstaigos „Klaipėdos šventės“ įstatai, patvirtinti Klaipėdos miesto savivaldybės administracijos direktoriaus 2011 m. kovo 23 d. įsakymu Nr.AD1-209, 7 lapai;*
4. *Savivaldybės turto panaudos 2014 m. balandžio 24 d. sutarties Nr. J9-577 kopija, 3 lapai;*
5. *Savivaldybės turto, perduodamo pagal panaudos sutartį perdavimo ir priėmimo 2014 m. balandžio 30 d. akto Nr.TU7-11 kopija, 1 lapas;*
6. *Klaipėdos miesto savivaldybės administracijos direktoriaus 2014 m. balandžio 11 d. įsakymas Nr. AD1-1096 „Dėl turto perdavimo pagal panaudos sutartį viešajai įstaigai „Klaipėdos šventės“ kopija, 1lapas;*
7. *Viešosios įstaigos „Klaipėdos šventės“ valdybos posėdžio 2014 m. balandžio 16 d. protokolo Nr. (1.8.) VAL-3 išrašas, 1 lapas;*
8. *Viešosios įstaigos „Klaipėdos šventės“ 2013 metų veiklos ataskaita, patvirtinta Klaipėdos miesto savivaldybės administracijos direktoriaus 2014 m. birželio 26 d. įsakymu Nr.AD1-1955, 8 lapai;*
9. *Viešosios įstaigos „Klaipėdos šventės“ 2013 m. finansinių ataskaitų rinkinys (veiklos rezultatų ataskaita, balansas, aiškinamasis raštas), patvirtintas Klaipėdos miesto savivaldybės administracijos direktoriaus 2014 m. birželio 13 d. įsakymu Nr. AD1-1851, 7 lapai.*

Kultūros skyriaus vedėjas Narūnas Lendraitis

R. Mažonienė,

2014-07-15

PATVIRTINTA

Klaipėdos miesto savivaldybės administracijos direktoriaus

2011 m. kovo 23 d.

įsakymu Nr. AD1-209

VIEŠOSIOS ĮSTAIGOS „KLAIPĖDOS ŠVENTĖS“ ĮSTATAI

**I. BENDROJI DALIS**

1. Viešoji įstaiga „Klaipėdos šventės“ (toliau vadinama įstaiga) yra pelnonesiekiantis ribotos civilinės atsakomybės viešasis juridinis asmuo. Įstaiga savo veikloje vadovaujasi šiais įstatais, Lietuvos Respublikos civiliniu kodeksu, Lietuvos Respublikos viešųjų įstaigų įstatymu ir kitais įstatymais bei kitais teisės aktais.

#### 2. Įstaiga gali turėti ir įgyti tik tokias civilines teises ir pareigas, kurios neprieštarauja įstatymams, įstaigos įstatams ir veiklos tikslams.

#### 3. Įstaiga pagal savo prievoles atsako tik jai nuosavybės teise priklausančiu turtu. Ji neatsako pagal savo dalininkų prisiimtus įsipareigojimus.

4. Įstaigos steigėja ir savininkė yra Klaipėdos miesto savivaldybė. Įstaigos savininko teises ir pareigas įgyvendina Klaipėdos miesto savivaldybės taryba arba jos įgaliotas asmuo – Klaipėdos miesto savivaldybės administracijos direktorius.

#### 5. Įstaiga turi atsiskaitomąsias sąskaitas Lietuvos Respublikoje įregistruotose bankuose, antspaudą su savo pavadinimu ir savo simboliką.

#### 6. Įstaigos finansiniais metais yra laikomi kalendoriniai metai.

7. Įstaigos buveinė – S.Daukanto g. 15, Klaipėda, Lietuvos Respublika.

8. Įstaigos teisinė forma – viešoji įstaiga.

#### 9. Įstaiga įsteigta neribotam laikui.

#### 10. Įstaiga turi teisę gauti paramą ir yra įregistruota Juridinių asmenų registre kaip paramos gavėja.

**II. ĮSTAIGOS VEIKLOS TIKSLAI**

11. Įstaigos veiklos sritis yra viešųjų visuomenės interesų tenkinimas:

11.1. inicijuoti ir organizuoti Klaipėdos miesto reprezentacinius renginius, kultūrinį renginį

Jūros šventė,

11.2. inicijuoti ir organizuoti tarptautinius projektus, ypač propaguojančius jūrinės kultūros tradicijas;

11.3. dalyvauti kultūros plėtros projektuose ir ugdyti gyventojų bendrąją kultūrą;

11.4.vykdyti kitą kultūrinę, sportinę, socialinę ir kitokią miesto visuomenei naudingą veiklą.

12. Vykdydama savo veiklą, įstaiga siekia šių tikslų:

12.1. kurti ir palaikyti Klaipėdos – inovatyvaus, atviro naujoms idėjoms, kuriančio miesto įvaizdį,populiarinti Klaipėdos miesto vardą Lietuvoje ir užsienio valstybėse;

12.2. skatinti visuomenės susidomėjimą Lietuvos jūrinės kultūros istorija ir tradicijomis;

12.3. sudaryti sąlygas atsirasti naujiems kultūriniams ir ekonominiams kontaktams tiek šalies, tiek tarptautiniu lygiu;

12.4. pristatyti miesto, krašto, šalies gyventojams Lietuvos ir užsienio valstybių tradicines bei šiuolaikines meno raiškos formas;

12.5. skatinti ir palaikyti visuomenės dalyvavimą viešajame miesto gyvenime, burti įstaigų ir organizacijų kūrybines iniciatyvas, koordinuoti jų įgyvendinimą vykdomų reprezentacinių renginių ir tarptautinių projektų metu.

13. Įstaiga taip pat gali užsiimti šia ūkine-komercine veikla:

13.1. reklama (73);

13.2. posėdžių ir verslo renginių organizavimu (mugių, parodų ir suvažiavimų rengėjų veikla) (82.30);

13.3. kūrybine, menine ir programų organizavimo veikla (90.0);

13.4. atrakcionų ir teminių parkų veikla (93.21);

13.5. meno įrenginių eksploatavimo veikla (90.04).

**III. NAUJŲ DALININKŲ PRIĖMIMO TVARKA**

14. Asmuo, pageidaujantis tapti nauju įstaigos dalininku, pateikia prašymą įstaigos vadovui. Prašyme turi būti nurodyti duomenys apie asmenį, pageidaujantį tapti įstaigos dalininku (juridinio asmens pavadinimas, kodas, buveinė; fizinio asmens vardas, pavardė, kodas, gyvenamoji vieta), taip pat numatomas įnašas pinigais ar įnašo vertė, kuri nurodyta turto vertinimo ataskaitoje. Prašyme turi būti pareikštas pritarimas veiklos tikslams. Kartu su prašymu turi būti pateikta turto vertinimo ataskaita, jei numatoma įnešti materialųjį ar nematerialiųjų turtą.

15. Sprendimas dėl naujo įstaigos dalininko turi būti priimtas per 30 dienų nuo prašymo gavimo dienos. Apie priimtą sprendimą įstaigos vadovas per 3 dienas turi informuoti nauju dalininku pageidavusį tapti asmenį.

16. Visuotinam akcininkų susirinkimui priėmus sprendimą priimti naują dalininką, dalininku tapti pageidavęs asmuo juo tampa perdavęs įstaigai savo prašyme nurodytą įnašą. Įstaigos dalininkai ir jų įnašų vertė yra įrašomi įstaigos dokumentuose ir dalininkui išduodamas jo įnašų vertę patvirtinantis dokumentas. Jeigu dalininkas papildomai perduoda įstaigai įnašus, tai atitinkamai pakeičiami įrašai įstaigos dokumentuose ir pakeičiami įnašų vertę patvirtinantys dokumentai.

**IV. ĮSTAIGOS DALININKŲ TEISIŲ PERLEIDIMO KITIEMS ASMENIMS TVARKA. ĮSTAIGOS SAVININKŲ ĮNAŠŲ PERDAVIMO ĮSTAIGAI TVARKA**

17. Klaipėdos miesto savivaldybės, kaip įstaigos savininko, teisės gali būti perduotos kitiems juridiniams asmenims Lietuvos Respublikos viešųjų įstaigų įstatymo ir įstatymų, reglamentuojančių valstybės ir savivaldybių turto valdymą, naudojimą ir disponavimą juo, nustatytais atvejais ir būdais.

18. Įstaigos dalininko (savininko) įnašai gali būti pinigai, taip pat pagal Lietuvos Respublikos turto ir verslo vertinimo pagrindų įstatymą įvertintas materialusis ir nematerialusis turtas.

19. Įstaigos dalininko įnašai įstaigai perduodami tokia tvarka:

19.1. pinigai įnešami į įstaigos sąskaitą;

19.2. turtas perduodamas perdavimo ir priėmimo aktu, perduodant turtą, įstaigai turi būti pateikta ir šio turto vertinimo ataskaita. Turto vertinimas atliekamas asmens, kuris perduoda turtą įstaigai, lėšomis;

19.3. Įstaigos dalininkų kapitalas gali būti didinamas tik papildomais įstaigos dalininko įnašais.

**V. ĮSTAIGOS ORGANAI**

20. Įstaiga įgyja civilines teises, prisiima civilines pareigas ir jas įgyvendina per savo valdymoorganus.

21. Įstaiga turi organą – visuotinį dalininkų susirinkimą, kolegialų įstaigos valdymo organą – valdybą ir vienasmenį valdymo organą – įstaigos vadovą (direktorių).

**VI. VISUOTINIO DALININKŲ SUSIRINKIMO KOMPETENCIJA, SUŠAUKIMO TVARKA, SPRENDIMŲ PRIĖMIMO TVARKA**

22. Visuotiniame dalininkų susirinkime turi teisę dalyvauti ir balsuoti asmenys, visuotinio dalininkų susirinkimo dieną esantys įstaigos dalininkai, arba jų įgalioti asmenys.

23. Visuotinis dalininkų susirinkimas:

23.1. keičia įstaigos įstatus;

23.2. priima sprendimą pakeisti įstaigos buveinę;

23.3. nustato paslaugų, darbų bei produkcijos kainas ir tarifus ar jų nustatymo taisykles;

23.4. skiria ir atleidžia įstaigos vadovą, nustato jo darbo sutarties sąlygas,skiria nuobaudas ir paskatinimą – premijas;

23.5. sudaro ir atšaukia įstaigos valdybą;

23.6. tvirtina metinę finansinę atskaitomybę;

23.7. nustato informaciją, kuri pateikiama visuomenei apie įstaigos veiklą;

23.8. priima sprendimą dėl įstaigai nuosavybės teise priklausančio ilgalaikio turto perleidimo, nuomos, perdavimo pagal panaudos sutartį ar įkeitimo;

23.9. priima sprendimą dėl įstaigos reorganizavimo ir reorganizavimo sąlygų tvirtinimo;

23.10. priima sprendimą pertvarkyti įstaigą;

23.11. priima sprendimą likviduoti įstaigą ar atšaukti jos likvidavimą;

23.12. skiria ir atleidžia likvidatorių, kai sprendimą likviduoti įstaigą priima visuotinis dalininkų susirinkimas;

23.13. nustato įstaigos vidaus kontrolės tvarką;

23.14. priima sprendimą dėl įstaigos audito ir renka audito įmonę;

23.14. priima sprendimą dėl naujų dalininkų priėmimo;

23.15. priima sprendimus dėl įstaigos filialų ir atstovybių steigimo bei jų veiklos nutraukimo, tvirtina jų nuostatus, skiria ir atleidžia filialų ir atstovybių vadovus;

23.16. priima sprendimą dėl kitų juridinių asmenų steigimo ar įstaigos tapimo kitų juridinių asmenų dalyve;

23.17. teisės aktų nustatyta tvarka priima sprendimą keisti įstaigos pavadinimą;

23.18. sprendžia kitus Lietuvos Respublikos viešųjų įstaigų įstatyme ir įstaigos įstatuose visuotinio dalininkų susirinkimo kompetencijai priskirtus klausimus.

24. Visuotinio dalininkų susirinkimo sprendimai priimami paprasta visų susirinkime dalyvaujančių dalininkų balsų dauguma. Visuotinio dalininkų sprendimai dėl įstaigos reorganizavimo ir reorganizavimo sąlygų tvirtinimo, pertvarkymo, likvidavimo ar jos likvidavimo atšaukimo priimami kvalifikuota balsų dauguma, kuri negali būti mažesnė negu 2/3 visų susirinkime dalyvaujančių dalininkų balsų.

25. Eilinį visuotinį dalininkų susirinkimą įstaigos valdyba privalo sušaukti kasmet per keturis mėnesius nuo finansinių metų pabaigos. Įstaigos vadovas eiliniam visuotiniam dalininkų susirinkimui privalo pateikti įstaigos metinę finansinę atskaitomybę ir praėjusių metų įstaigos veiklos ataskaitą.

26. Valdyba ne vėliau kaip prieš 30 dienų privalo raštu informuoti įstaigos dalininką apie šaukiamą visuotinį dalininkų susirinkimą.

27. Pranešime apie visuotinio dalininkų susirinkimo sušaukimą turi būti nurodyta:

27.1. visuotinio dalininkų susirinkimo data, valanda ir vieta;

27.3. visuotinio dalininkų susirinkimo darbotvarkė.

28. Neeilinis visuotinis dalininkų susirinkimas šaukiamas, kai:

28.1. atsistatydina arba negali toliau eiti pareigų visuotinio dalininkų susirinkimo išrinktas įstaigos vadovas;

28.2. audito įmonė nutraukia sutartį su įstaiga ar dėl kitų priežasčių negali patikrinti metinės finansinės atskaitomybės;

28.3. to reikalauja dalininkai, valdyba ir įstaigos vadovas;

28.4. baigiasi įstaigos veiklos terminas;

28.5. to reikia pagal Lietuvos Respublikos viešųjų įstaigų įstatymą ir kitus įstatymus ar įstaigos įstatus.

29. Visuotinis dalininkų susirinkimas gali būti šaukiamas teismo sprendimu, jei jis nebuvo sušauktas įstatymų ir šių įstatų nustatyta tvarka ir dėl to į teismą kreipėsi įstaigos dalininkas, valdybos narys ar įstaigos vadovas.

30. Visuotinio dalininkų susirinkimo sprendimai turi būti įforminami raštu.

31. Įstaigos savininko raštiški sprendimai prilygsta visuotinio dalininkų susirinkimo sprendimams.

**VII. VALDYBA, JOS KOMPETENCIJA, SUDARYMO IR ATŠAUKIMO TVARKA**

32. Valdyba yra kolegialus valdymo organas, kurį sudaro 5 valdybos nariai. Valdyba sudaroma ir atšaukiama visuotinio dalininkų susirinkimo sprendimu.

33. Valdybos nariai skiriami keturių metų kadencijai. Valdybai vadovauja pirmininkas, kurį iš savo narių renka valdyba.

34. Valdyba koordinuoja įstaigos veiklą, svarsto ir tvirtina:

34.1. įstaigos veiklos strategiją;

34.2. įstaigos vadovo pareiginius nuostatus;

34.3. valdybos darbo reglamentą;

34.4. įstaigos valdymo struktūrą.

35. Valdyba nustato informaciją, kuri laikoma įstaigos komercine paslaptimi.

36. Valdyba priima sprendimą dėl visuotinio dalininkų susirinkimo sušaukimo ir rengimo.

37. Valdyba analizuoja ir vertina įstaigos vadovo, auditoriaus pateiktą medžiagą apie:

37.1. įstaigos veiklos strategijos įgyvendinimą;

37.2. įstaigos finansinę būklę.

38. Valdyba teikia pritarimą dėl įstaigos metinės finansinės atskaitomybės praėjusių finansinių metų veiklos ataskaitos.

39*.* Valdyba teikia siūlymus visuotiniam dalininkų susirinkimui dėl įstaigai nuosavybės teise priklausančio ilgalaikio turto perleidimo, nuomos, perdavimo pagal panaudos sutartį ar įkeitimo.

40. Valdyba teikia siūlymus visuotiniam dalininkų susirinkimui dėl įstaigos vadovo kandidatūros ir atlyginimo beipaskatinimo – premijos ir nuobaudos įstaigos vadovui skyrimo.

41. Valdyba siūlo įstaigos vadovui atšaukti jo priimtus sprendimus, kurie prieštarauja įstatymams ir kitiems teisės aktams, įstaigos įstatams bei visuotinio dalininkų susirinkimo ir valdybos priimtiems sprendimams.

42. Valdybos darbo tvarką nustato jos patvirtintasvaldybos darbo reglamentas.

43. Valdyba privalo pateikti įstaigos dalininkui su įstaigos veikla susijusius dokumentus.

44. Valdybos posėdžių sušaukimo iniciatyvos teisę turi kiekvienas valdybos narys.

45. Valdyba gali priimti sprendimus ir jos posėdis laikomas įvykusiu, kai jame dalyvauja daugiau nei pusė visų jos narių.

46. Balsavimo metu kiekvienas valdybos narys turi vieną balsą. Balsams pasiskirsčius po lygiai, lemia valdybos pirmininko balsas.

47. Į valdybos posėdžius gali būti pakviestas įstaigos vadovas, jei jis nėra valdybos narys. Gali būti kviečiami kiti administracijos darbuotojai, auditorius.

48. Valdybos posėdžiai įforminami protokolais, kuriuos pasirašo valdybos pirmininkas ir sekretorius.

49. Protokolai ar kiti dokumentai, kuriais įforminami valdybos posėdžių sprendimai, yra oficialūs dokumentai. Jie saugomi ir tvarkomi įstaigoje Lietuvos Respublikos archyvų įstatymo nustatyta tvarka.

50. Valdyba savo funkcijas atlieka įstatuose nustatytą laiką arba iki bus išrinkta ir pradės dirbti nauja valdyba.

51. Visuotinis dalininkų susirinkimas gali atšaukti visą valdybą arba pavienius jos narius. Valdybos narys gali atsistatydinti iš savo pareigų valdybos kadencijai nesibaigus, apie tai ne vėliau kaip prieš 14 dienų raštu įspėjęs valdybos pirmininką.

52. Valdybos nariai privalo saugoti įstaigos komercines paslaptis ir įstatymų nustatyta tvarka atsako už jų atskleidimą.

53. Valdybos pirmininkas ir nariai privalo solidariai atlyginti įstaigai nuostolius, padarytus dėl valdybos sprendimų, priimtų pažeidžiant įstaigos įstatus ir Lietuvos Respublikos įstatymus. Nuo pareigos atlyginti nuostolius atleidžiami asmenys, kurie balsavo prieš tokį sprendimą arba nedalyvavo posėdyje jį priimant ir per 7 dienas po to, kai sužinojo ar turėjo sužinoti apie tokį nutarimą, įteikė posėdžio pirmininkui rašytinį protestą.

54. Valdybos nario atsistatydinimas ar atšaukimas iš pareigų neatleidžia jo nuo padarytų dėl jo kaltės nuostolių atlyginimo.

**VIII. ĮSTAIGOS VADOVO SKYRIMO IR ATLEIDIMO TVARKA, JO KOMPETENCIJA**

55. Įstaigos vienasmenis valdymo organas yra įstaigos vadovas – direktorius.

56. Įstaigos vadovą skiria ir atleidžia iš pareigų, nustato jo darbo sutarties sąlygas visuotinis dalininkų susirinkimas. Įstaigos vadovas pradeda eiti pareigas nuo jo paskyrimo, jeigu su juo sudarytoje sutartyje nenustatyta kitaip.

57. Su įstaigos vadovu sudaroma darbo sutartis. Darbo sutartį su įstaigos vadovu pasirašo ir ją nutraukia visuotinio dalininkų susirinkimo įgaliotas asmuo. Su įstaigos vadovu gali būti sudaroma jo visiškos materialinės atsakomybės sutartis. Darbo ginčai tarp įstaigos vadovo ir įstaigos nagrinėjami teisme.

58. Įstaigos vadovas savo veikloje vadovaujasi Lietuvos Respublikos įstatymais, kitais teisės aktais, šiais įstatais, visuotinio dalininkų susirinkimo ir valdybos sprendimais bei savo pareiginiais nuostatais.

59. Įstaigos vadovas:

59.1. organizuoja įstaigos veiklą;

59.2. nustato darbuotojų etatus, priima ir iš pareigų atleidžia įstaigos darbuotojus, nustatyto jų atlyginimus, skatina juos ir skiria jiems drausmines nuobaudas;

59.3. leidžia įsakymus įstaigos veiklos klausimais;

59.4. nustato įstaigos darbuotojų darbo apmokėjimo tvarką;

59.5. tvirtina darbuotojų pareigybių aprašymus, vidaus darbo tvarkos taisykles, kitus įstaigos rengiamus dokumentus;

59.6 įstaigos vardu pasirašo dokumentus ir įgalioja kitus asmenis vykdyti vadovo kompetencijos funkcijas;

59.7. dalyvauja su įstaigos veikla susijusių darbo grupių, komisijų darbe;

59.8. inicijuoja ir vykdo diskusijas su miesto visuomene, visuomenės nuomonės tyrimus;

59.9. veikia įstaigos vardu santykiuose su kitais asmenimis ir turi teisę vienvaldiškai sudaryti sandorius;

59.10. užtikrina racionalų įstaigos turto naudojimą ir apsaugą;

59.11. sprendžia kitus su įstaigos veikla susijusius visuotinio dalininkų susirinkimo ar valdybos kompetencijai nepriskirtus klausimus.

60. Įstaigos vadovas atsako už:

60.1. įstaigos nustatytų tikslų įgyvendinimą ir funkcijų vykdymą;

60.2. finansinės atskaitomybės sudarymą ir įstaigos veiklos ataskaitos parengimą;

60.3. reikalingos informacijos ir dokumentų pateikimą visuotinio dalininkų susirinkimo ir valdybos kompetencijos klausimams nagrinėti ir sprendimams priimti;

60.4. įstatymais ir kitais teisės aktais nustatytų duomenų ir dokumentų pateikimą Juridinių asmenų registrui;

60.5. pranešimo pateikimą dalininkams ir valdybai apie įvykius, turinčius esminės reikšmės įstaigos veiklai;

60.6. informacijos apie įstaigos veiklą pateikimą visuomenei, viešos informacijos paskelbimą;

60.7. įstaigos vidaus kontrolės sistemos, atitinkančios Lietuvos Respublikos vidaus kontrolės ir vidaus audito įstatymo nuostatas, sukūrimą ir tinkamą funkcionavimą;

60.8. kitus veiksmus, kurie yra vadovui numatyti teisės aktuose ir šiuose įstatuose.

61. Įstaigos vadovas atstovauja įstaigai teisme, valstybės ir savivaldybės institucijose ir veikia įstaigos vardu esant santykiuose su kitais juridiniais ir fiziniais asmenimis.

**IX. ĮSTAIGOS VEIKLOS KONTROLĖ**

62. Įstaigos auditas atliekamas, kai visuotinis dalininkų susirinkimas priima sprendimą atlikti auditą ir išrenka audito įmonę.

63. Auditas atliekamas teisės aktų, reglamentuojančių auditą, nustatytais atvejais ir tvarka.

64. Valstybės ir savivaldybės kontrolės institucijos turi teisę įstatymų nustatyta tvarka tikrinti įstaigos veiklą.

65. Valstybės ir savivaldybės kontrolės institucijų reikalavimu įstaigos vadovas privalo pateikti įstaigos dokumentus ir kitą informaciją.

66. Įstaigos vidaus kontrolės tvarką nustato visuotinis dalininkų susirinkimas.

**X. ĮSTATŲ KEITIMO TVARKA**

67. Įstaigos įstatų keitimo iniciatyvos teisę turi įstaigos dalininkas, valdyba ir įstaigos vadovas.

68. Įstaigos įstatai keičiami visuotinio dalininkų susirinkimo sprendimu, priimtu paprasta susirinkime dalyvaujančių balsų dauguma. Pakeistus įstatus pasirašo visuotinio dalininkų susirinkimo, priėmusio sprendimą pakeisti įstatus, įgaliotas asmuo.

69. Įstatų pakeitimai įsigalioja nuo jų įregistravimo juridinių asmenų registre.

**XI. FILIALŲ IR ATSTOVYBIŲ STEIGIMO IR JŲ VEIKLOS NUTRAUKIMO TVARKA**

70. Įstaigos filialas ir atstovybė steigiamas ir veikla nutraukiama visuotinio dalininkų susirinkimo sprendimu.

71. Įstaigos filialas ir atstovybė veikia pagal visuotinio dalininkų susirinkimo patvirtintus nuostatus, kuriuose turi būti nurodyta įstaigos filialo ar atstovybės pavadinimas, buveinė, veiklos tikslai, vadovo kompetencija, veiklos laikotarpis, jei jis ribotas ir kita reikalinga informacija.

72. Darbo sutartį su filialo ar atstovybės vadovu sudaro ir nutraukia įstaigos vadovas.

73. Įstaigos filialui ir atstovybei leidžiama turėti atsiskaitomąsias sąskaitas. Įstaigos filialo ir atstovybės turtas apskaitomas įstaigos finansinės atskaitomybės dokumentuose, taip pat atskirose jų finansinės atskaitomybės dokumentuose.

**XII. DOKUMENTŲ IR KITOS INFORMACIJOS APIE ĮSTAIGOS VEIKLĄ PATEIKIMO DALININKAMS TVARKA**

74. Įstaiga, gavusi įstaigos savininko įgalioto asmens įgaliojimą, per 7 darbo dienas pateikia įgaliojime nurodytą informaciją ar dokumentus.

75. Įstaigos savininkui teikiamų dokumentų kopijos, jeigu įgaliojime nurodyta, turi būti atitinkamai patvirtintos, o lydraštį pasirašo įstaigos vadovas. Jeigu įgaliojime nurodyta, dokumentai ir kita informacija gali būti teikiama elektroniniu paštu ar kitomis techninėmis priemonėmis.

76. Įstaigos dokumentai, jų kopijos ar kita informacija dalininkams turi būti pateikiami nemokamai.

**XIII. ĮSTAIGOS VEIKLOS ATASKAITA**

77. Įstaigos vadovas kasmet per 4 (keturis) mėnesius nuo finansinių metų pabaigos turi parengti ir pateikti eiliniam visuotiniam dalininkų susirinkimui praėjusių finansinių metų įstaigos veiklos ataskaitą.

78. Įstaigos veiklos ataskaitoje turi būti nurodyta:

78.1. informacija apie įstaigos veiklą, įgyvendinant jos įstatuose numatytus veiklos tikslus;

78.2. įstaigos dalininkai finansinių metų pradžioje ir pabaigoje;

78.3. įstaigos gautos lėšos ir jų šaltiniai per finansinius metus;

78.4. informacija apie įstaigos įsigytą ir perleistą ilgalaikį turtą per finansinius metus;

78.5. įstaigos išlaidos per finansinius metus;

78.6. įstaigos darbuotojų skaičius finansinių metų pradžioje ir pabaigoje;

78.7. kita informacija, kurią nustato visuotinis dalininkų susirinkimas.

79. Įstaigos savininkui pristatyta įstaigos veiklos ataskaita yra vieša. Bet kuriuo fizinio ar juridinio asmens reikalavimu įstaiga turi sudaryti sąlygas savo buveinėje darbio metu susipažinti su įstaigos veiklos ataskaita.

**XIV. ĮSTAIGOS LĖŠŲ PANAUDOJIMO TVARKA**

80. Įstaigos lėšos gali būti naudojamos:

80.1. įstaigos įstatuose numatytai veiklai ir įsipareigojimams įgyvendinti;

80.2. įstatymų nustatytiems mokesčiams;

80.3. įstaigos personalo kvalifikacijai kelti;

80.4. patalpų remontui;

80.5. ilgalaikiam ir trumpalaikiam materialiajam turtui įsigyti;

80.6. įstaigos darbuotojų darbo užmokesčiui.

81. Įstaiga lėšas, gautas kaip paramą, taip pat kitas negrąžintinai gautas lėšas, naudoja jas perdavusio asmens nurodytiems (jei perduodamos šias lėšas asmuo davė tokius nurodymus) tikslams. Įstaiga tokias lėšas privalo laikyti atskiroje sąskaitoje ir sudaryti išlaidų sąmatą, jei tai numatyta teisės aktuose arba lėšas perdavęs asmuo to reikalauja.

82. Įstaiga negali priimti lėšų, jei jas perduodantis asmuo nurodo šias lėšas naudoti kitiems tikslams, negu nustatyta įstaigos įstatuose.

**XV. PRANEŠIMŲ IR SKELBIMŲ PASKELBIMO TVARKA**

83. Visi pranešimai ir skelbimai, kurie pagal Lietuvos Respublikos civilinį kodeksą ir Lietuvos Respublikos viešųjų įstaigų įstatymą turi būti skelbiami viešai, dienraštyje „Vakarų ekspresas“. Šią informaciją įstaigą turi teisę papildomai skelbti ir kitame pasirinktame leidinyje.

84. Pranešimuose ir skelbimuose turi būti nurodyta visa informacija, kurią pateikti reikalauja Lietuvos Respublikos civilinis kodeksas ir Lietuvos Respublikos viešųjų įstaigų įstatymas.

85. Informaciją apie įstaigos veiklą skelbiama įstaigos interneto svetainėje [www.klaipedossventes.lt](http://www.klaipedossventes.lt), taip pat teikiama visuomenei įstatymų nustatyta tvarka.

86. Už pranešimų, skelbimų turinį ir paskelbimą atsako įstaigos vadovas*.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| PATVIRTINTA |
| Klaipėdos miesto savivaldybės administracijos |
| direktoriaus 2014 m. birželio 26 d. |
| įsakymu Nr. AD1-1955 |

**VIEŠOSIOS ĮSTAIGOS „KLAIPĖDOS ŠVENTĖS“ 2013 METŲ VEIKLOS ATASKAITA**

**1. Informacija apie viešosios įstaigos veiklą ir pobūdį įgyvendinant įstatuose ir strateginiame veiklos plane numatytus veiklos tikslus**

VšĮ „Klaipėdos šventės“ 2013 metų veiklos buvo planuojamos ir vykdomos atsižvelgiant į įstaigos įstatuose numatytus tikslus, 2013-2015 metų strateginį įstaigos veiklos planą ir Klaipėdos miesto savivaldybės tarybos sprendimus bei Klaipėdos miesto savivaldybės administracijos pavedimus:

Įstatų straipsnis 11. Įstaigos veiklos sritis yra viešųjų visuomenės interesų tenkinimas.

Įstatų dalis 11.1. inicijuoti ir organizuoti Klaipėdos miesto reprezentacinius renginius, kultūrinį renginį Jūros šventė.

Viešosios įstaigos „Klaipėdos šventės“ 2013−2015 metų strateginio veiklos plano strateginiai tikslai: I - Skatinti visuomenės susidomėjimą Lietuvos jūrinės kultūros istorija ir tradicijomis; II - Skatinti ir palaikyti visuomenės dalyvavimą viešajame miesto gyvenime.

2013 metais įstaiga:

- organizavo „Padėkos kaukių“ įteikimo ceremoniją;  
- organizavo Pasaulio lietuvių žaidynių sportinę ir kultūrinę programą;

- organizavo tradicinę, 54-ąją Jūros šventę;  
- organizavo leidimų prekybai, paslaugų teikimui bei reklamai išdavimą renginio „Jūros šventė“ metu renginio teritorijoje, rinko rinkliavą už leidimų išdavimą;

- organizavo Klaipėdos miesto Garbės piliečio regalijų suteikimo V.Straukui ceremoniją;

- organizavo sporto klubų „Neptūnas“ ir „Dragūnas“ sportininkų pagerbimo ceremoniją;

- parengė Nyderlandų Karališkosios flotilės karinių laivų vizitui Klaipėdoje skirtą kilnojamąją parodą „Dvi jūros, viena istorija“, pristatančią Lietuvos pajūrį, bendrą Lietuvos bei Nyderlandų istoriją ir dabartį;

- įgyvendino Kalėdinių ir naujametinių renginių programą;

- organizavo vainikų nuleidimo ir žuvusių jūroje pagerbimo ceremoniją Baltijos jūroje;

- organizavo jūrinių organizacijų darbuotojų eiseną;

- organizavo tradicinių istorinių laivų dieną „Dangės flotilė“;

- organizavo tradicinį laivybos sezono pradžios renginį „Klaipėdos laivų paradas“;

- organizavo jūrinės kultūros propagavimo renginį „Švyturių ralis“;

- inicijavo ir koordinavo pirmojo Lietuvos uosto kapitono L.Stulpino pagerbimo ceremoniją;

- organizavo jūrininkų pagerbimo ceremoniją;

- koordinavo Lietuvos Respublikos Jūrų transporto darbuotojų garbės ženklų įteikimo ceremoniją;

- koordinavo Metų jūrininko pagerbimo ceremoniją;

- inicijavo LAJM pirmo kurso studentų priesaikos ceremoniją prie paminklo „Albatrosas“;

- bendradarbiavo organizuojant KJP visuomenės ir kariuomenės vienybės dienos renginius;

- bendradarbiavo organizuojant Jūros šventės irklavimo regatą;

- bendradarbiavo organizuojant regatą „Gero vėjo!“;

- bendradarbiavo organizuojant drakonų valčių varžybas;

- bendradarbiavo organizuojant tarptautinės Kuršių marių regatos Klaipėdos etapą;

- organizavo Europos senjorų šokių festivalį „Senjorų šokių pynės“;

- organizavo Gatvės muzikos dieną Klaipėdoje;

- organizavo teatrinio veiksmo dienas Klaipėdoje.

Įgyvendindama Klaipėdos miesto savivaldybės 2013–2020 m. strateginio plėtros plano (KSP) tikslus, uždavinius ir priemones, susijusius su VšĮ „Klaipėdos šventės“, 2013 metais įstaiga pasiekė šių rodiklių:

|  |  |  |  |  |
| --- | --- | --- | --- | --- |
| III PRIORITETAS. MIESTO KONKURENCINGUMO DIDINIMAS | | | |  |
| 3.2. TIKSLAS. Plėtoti turizmo ir rekreacijos infrastruktūrą ir paslaugas | | | |  |
| 3.2.2. UŽDAVINYS. Skatinti turizmo paslaugų specializaciją | | | |  |
|  | Įgyvendinimo terminas 2013-2020 m. | | | |
| Priemonių įgyvendinimo rodikliai | Faktas  iki  2013-12-31 | Atsakinga institucija | | |
| 3.2.2.1. Stiprinti tarptautinių jūrinių renginių (Jūros šventė, Laivų paradas ir kt.), regatų (Baltic Sprint Cup, Tall Ship Race, Baltic Sail, Volvo Ocean Race ir kt.) tradicijas |  | VšĮ „Klaipėdos šventės“ | | |
| *Suorganizuotų jūrinių renginių skaičius* | 9 |
| *Suorganizuotų regatų skaičius* |  |
| *Atplaukusių burinių laivų skaičius* |  |
|  |  |  | | |
| 3.2.3. UŽDAVINYS. Gerinti miesto turistinį įvaizdį rinkodaros priemonėmis | | | | |
|  | Įgyvendinimo terminas 2013-2020 m. | | | |
| Priemonių įgyvendinimo rodikliai | Faktas  iki  2013-12-31 | | Atsakinga institucija | |
| 3.2.3.2. Įgyvendinti tikslines jūrinio turizmo rinkodaros priemones |  | | VšĮ „Klaipėdos šventės“ | |
| *Jūrinio turizmo parodų, kuriose dalyvauta, skaičius* | *0* | |
| *Išleistų specializuotų jūrinio turizmo leidinių skaičius* | *0* | |  | |

Įgyvendinant veiklas VšĮ „Klaipėdos šventės“ 2013 metais atliko 209 mažos vertės pirkimus, kurių bendra vertė – 886.807,60 Lt. 2012 metais mažos vertės pirkimų skaičius buvo 109, kurių vertė 819.844,66 Lt.

**2. Viešosios įstaigos dalininkai ir kiekvieno jų įnašų vertė finansinių metų pradžioje ir pabaigoje**

Dalininkų įnašų nebuvo.

**3. Viešosios įstaigos gautos lėšos ir jų šaltiniai , ir šių lėšų panaudojimas pagal išlaidų rūšis**

|  |  |  |
| --- | --- | --- |
| Straipsniai | 2012 metai | 2013 metai |
| **Pajamos Lt:** | **1 262 541** | **1 422 593** |
| Pajamos už suteiktas paslaugas | 737 646 | 330 489 |
| Gautos paramos pajamos | 447 267 | 459 158 |
| Savivaldybės biudžeto panaudojimo pajamos | 76 500 | 632 800 |
| Kitos pajamos (banko palūkanos) | 1 128 | 146 |
| **Išlaidos Lt:** | **1 287 484** | **1 419 638** |
| Kultūrinis renginys Jūros šventė | 803 641 | 710 970 |
| Kiti kultūriniai renginiai | 157 186 | 288 004 |
| Veiklos sąnaudos | 326 657 | 415 392 |
| Kitos sąnaudos (delspinigiai) |  | 653 |

**4. Informacija apie viešosios įstaigos įsigytą ir perleistą ilgalaikį turtą per finansinius metus**

2013 metais Įstaiga įsigijo ilgalaikio materialaus turto, kompiuterinės įrangos, už 5 372 Lt.

**5. Viešosios įstaigos sąnaudos, iš jų – išlaidos darbo užmokesčiui**

Sąnaudos per 2012 metus – 1 287 484 Lt, iš kurių išlaidos darbo užmokesčiui ir socialiniam draudimui – 263 409 Lt.

Sąnaudos per 2013 metus – 1 414 751 Lt, iš kurių išlaidos darbo užmokesčiui ir socialiniam draudimui – 330 480 Lt.

**6. Viešosios įstaigos darbuotojų skaičius**

Įstaigos darbuotojų skaičius 2012 m. sausio 1 d. – 3 darbuotojai, 2012 m. gruodžio 31 d. – 3 darbuotojai. Per šį laikotarpį priimta į darbą 20 darbuotojų, atleista 20 darbuotojų.

Įtaigos darbuotojų skaičius 2013 m. sausio 1 d. – 3 darbuotojai, 2013 m. gruodžio 31 d. – 8 darbuotojai. Per šį laikotarpį priimta į darbą 24 darbuotojų, atleista 19 darbuotojų.

**7. Viešosios įstaigos sąnaudos valdymo išlaidoms**

2012 metais sąnaudos valdymo išlaidoms sudaro – 63 248 Lt (patalpų išlaikymo, ryšių, transporto, nusidėvėjimo ir kitos sąnaudos).

2013 metais sąnaudos valdymo išlaidoms sudaro – 73 317 Lt (patalpų išlaikymo, ryšių, transporto, nusidėvėjimo ir kitos sąnaudos).

**8. Duomenys apie viešosios įstaigos vadovą, įstaigos išlaidos vadovo darbo užmokesčiui, socialiniam draudimui ir kitoms viešosios įstaigos vadovo išmokoms**

2012 metais direktoriui – išlaidos darbo užmokesčiui ir socialiniam draudimui – 89 699Lt; tame skaičiuje išeitinė kompensacija – 13 360 Lt ir kompensacija už nepanaudotas atostogas –

12 503 Lt.

2013 metais direktoriui – išlaidos darbo užmokesčiui ir socialiniam draudimui – 76 386 Lt.

**9. Viešosios įstaigos išlaidos kolegialių organų kiekvieno nario darbo užmokesčiui ir kitoms įstaigos kolegialių organų narių išmokoms**

2013 m. išlaidų kolegialiems organams ir kitų įstaigų kolegialių organų nariams išmokų nebuvo.

**10. Viešosios įstaigos išlaidos išmokoms su viešosios įstaigos dalininku susijusiems asmenims**

2013 m. su dalininkais susijusiems asmenims išmokų nebuvo.

**11. Veiklos rezultatai per finansinius metus – 7 574** Lt pelno.

**12. Vykdytos veiklos aprašymas:**

**I. PADĖKOS KAUKIŲ ĮTEIKIMO CEREMONIJOS ĮGYVENDINIMO APRAŠYMAS**

2013 metais, Tarptautinę teatro dieną Klaipėdos teatralams už geriausius teatro meno pasiekimus 2012 m. buvo išdalinti tradiciniai „Padėkos kaukė“ apdovanojimai. Apdovanojimų „Padėkos kaukė“ įteikimo ceremonija vyko 2013 m. kovo 27 d. 16.00 val. Klaipėdos koncertų salės patalpose, I aukšto fojė. Surengtos oficialioji ir meninė dalys – miesto mero bei Savivaldybės administracijos atstovų sveikinimo kalbos ir improvizuotas spektaklis, padėkos raštų teikimas. Renginio kulminacija – Padėkos kaukių įteikimas.

Scenografija: ceremonijos vieta (dešinioji siena) dekoruojama specialiai sukurtomis uždangomis su klasikiniais teatro meno simboliais – komedijos ir tragedijos kaukėmis bei užrašu „Padėkos kaukė“. Šonuose, ant drapiruotų molbertų, eksponuojamos įrėmintos Padėkos kaukės. Centre, ties improvizuotu tentu, mikrofonas ir stovelis vedėjams. Atlikėjai: Jolanta Puodėnaitė ir Kęstutis Macijauskas – vedėjai, Klaipėdos dramos teatro aktoriai; Nijolė Sabulytė, aktorė; Rokas Spalinskas, Klaipėdos valstybinio muzikinio teatro solistas; Regina Bagdonavičiūtė, Klaipėdos valstybinio muzikinio teatro solistė; Saulius Šiaučiulis, koncertmeisteris. Asistentai: šou baleto CODA šokėjos – 4 asm..

**II. PASAULIO LIETUVIŲ ŽAIDYNIŲ SPORTINĖS IR KULTŪRINĖS PROGRAMOS ĮGYVENDINIMO APRAŠYMAS**

Įgyvendinant programą buvo organizuotas jos viešinimas radijuje, televizijoje, spaudoje, internete bei viešose vietose. Organizuotos Šventos Mišios ir žaidynių vėliavos šventinimas, žaidynių ugnies nešimas, mero priėmimas, dalyvių vakaronė ir dalyvių susipažinimo vakaras su koncertinėmis programomis bei kiti renginiai viešose vietose. 2013 m. birželio 28 d. „Švyturio arenoje“ surengta Pasaulio lietuvių žaidynių atidarymo ceremonija, kurioje dalyvavo operos solistė Inesa Linaburgytė, Lietuvos aukštosios jūreivystės mokyklos choras, Klaipėdos universiteto sportinių šokių ansamblis „Žuvėdra“, Klaipėdos muzikinio teatro baleto šokėjos, šokių studija „INTRUS“, sportinių šokių ir sportinės aerobikos klubas „GRACIJA“, Lindy hopo šokėjai, Klaipėdos sporto centro „Viesulas“ gimnastės ir akrobatai, A. Šeicho šiuolaikinio šokio studija. Renginį stebėjo apie 5000 žiūrovų – žaidynių dalyviai, kviestiniai asmenys, plačioji visuomenė.

**III. JŪROS ŠVENTĖS 2013 PROGRAMOS ĮGYVENDINIMO APRAŠYMAS**

Reprezentacinis Klaipėdos miesto festivalis Jūros šventė 2013 metais išlaikė didžiausiai Klaipėdos šventei būdingus bruožus, kuri buvo ir yra plačiajai miesto ir Lietuvos visuomenei skirtas renginys. Jis tradiciškai neapsiribojo vienos kurios nors meno šakos ar atskiro meno žanro vystymo ar puoselėjimo funkcija – šventė talpina savyje gausybę įvairiausius žanrus ir meno šakas vienijančių renginių. 2013 metų festivalio programos tema – Jūros šventės karalystė, kurios pagrindiniai akcentai, priemonės ir koncentruoto veiksmo vietos buvo: *Teatralizuota eisena „Jūros šventė ateina į Klaipėdą“*. Eisenoje dalyvavo apie 20 jūrinių ir kranto organizacijų, iš viso – apie 700 darbuotojų bei jų šeimų narių. Maršrutas: Lietuvininkų aikštė – Herkaus Manto gatvė – Atgimimo aikštė – Kruizinių laivų terminalas. Eisena turėjo įgarsintą stotelę – Atgimimo aikštė, kurioje eisenos dalyviai, Karaliai ir jų karalystės, nusilenkė Jūrai, Klaipėdos žmonėms, Lietuvai; *Interaktyvi meninė instaliacija „Karūna“* Atgimimo aikštėje.Šventės simbolis, po kuriuo kiekvienas šventės dalyvis galėjo pasijusti karaliumi. Instaliacija – tai ir sceninio veiksmo aikštelė, visiškai greta istorinės Prūsijos karalių rezidencijos (dabartinė Rotušė), tinkama karališkajai tematikai plėtoti. Čia įgyvendinti projektai „Karališkų žingsnių aidas“ (teatralizuotas projektas karalienei Luizei atminti), šokių pamokos „Nuo karališko menueto iki ugningosios salsos“, tarptautinis vaikų, jaunimo ir suaugusiųjų hiphopo ir breiko šokių turnyras, retrošokių vakarai, Europos senjorų šokių festivalis „Senjorų šokių pynės“, tris dienas čia veikė „Foto dirbtuvės“, kuriose dirbo būrys talentingų dailininkų ir fotografų, pasiruošusių įamžinti kiekvieną norintį; *Interaktyvi meninė instaliacija „Muzikinis vežimas“* Turgaus g. ir Tiltų g. sankryžoje. Tai sceninio gatvės veiksmo aikštelė, kurioje tris dienas virtuoziškas menestrelis Marijus Kučikas su draugais grojo gražiausias karalystės melodijas, o mimo Alekso Mažono pantomimos teatro „A“ trupė dovanojo žiūrovams fantastiškus pasirodymus; *Aikštė prie „Meridiano“* – dainuojamosios poezijos koncertas „Akustinės spalvos“, Donaldos Meiželytės koncertas, festivalio „Muzikinis rugpjūtis pajūryje“ koncertas „Miuziklo MIXtūra“, Karališkas šeimos sekmadienis: karietų lenktynės, karališko kriketo varžybos, žaidimas rutuliais, karališkos gildijos amatų cechas, princų ir princesių papuošalų dirbtuvės, iškilmingų šukuosenų salonas, Jūros šventės karalystės monetų kalykla, karališkojo jūrų laivyno karavelių gamyba, origamio, vėlimo, dekupažo dirbtuvėles ir muzikinė programa su kolektyvais „Dreb grindys“, „Breaze“, „Blue Fun“; *Teatro aikštė* - R.Giedraitis. Simfoninė siuita orkestrui ir chorui „Farewell to Michael“ (popkaraliui Maiklui Džeksonui atminti), roko grupės „Kontrabanda“ koncertas, specialus Klaipėdos dramos teatro projektas „Vaidina klaipėdiškiai“, spektaklis „Spausk nuotykį“, grupės „Hiperbolė Tribute“ koncertas, grupės „Studija“ koncertas, Mantas su grupe „Queen Show“; *Kruizinių laivų terminalas* - Jūros šventės atidarymo ceremonija, LR Jūrų transporto darbuotojų garbės ženklų įteikimas, Metų jūrininko pagerbimas. Grupės „Tortured Soul“ koncertas, Europos senjorų šokių festivalis „Senjorų šokių pynės“, tarptautinė muzikos fiesta „Music Around the World“ („Su muzika aplink pasaulį“), grupės „Trafassi“ koncertas, kapelijų vakaras „Banguoki jūruže“; *Kuršių marios, Danės upė ir Pilies uostelis* - tradicinių istorinių laivų diena ir ekspozicija po atviru dangumi „Dangės flotilė“, „Drakonų“ valčių varžybos, tarptautinė 46-oji Kuršių marių regata, Jūros šventės irklavimo regata. *Suvenyrai „Karūna“*– nebrangus popierinis karūnos formos suvenyras su stilizuota Klaipėdos simbolika, kuris kiekvienam Jūros šventės dalyviui leido pasijusti Karaliumi. Be paminėtų žanrų ir renginių šventės programoje miestiečiai ir svečiai galėjo stebėti vandens ir pliažo sporto šakų varžybas, dalyvauti renginių programoje, skirtoje vaikams ir jų tėveliams, lankytis parodose ir šventinėje mugėje, dalyvauti pirmojo Lietuvos uosto kapitono L. Stulpino ir žuvusios laivo „Linkuva“ įgulos pagerbime, vainikų žuvusiems jūroje nuleidimo ceremonijoje, ekskursijoje „Tapk gimtojo miesto kapitonu“. Apie festivalį skelbė speciali renginių programa, kuri buvo nemokamai platinama viešose vietose, Klaipėdos turizmo ir kultūros informacijos centre.

Jūros šventės 2013 kultūrinė programa buvo įgyvendinama įstatymų nustatyta tvarka perkant kultūrines paslaugas, o taip pat į renginių programą įtraukiant valstybinių įstaigų, visuomeninių organizacijų, privačių institucijų iniciatyva organizuojamus renginius.

Įgyvendinant Jūros šventės 2013 reklamavimo ir informacijos sklaidos programą, Viešoji įstaiga „Klaipėdos šventės“ sudarė bendradarbiavimo sutartis ir reklamavimo paslaugų pirkimo sutartis su svarbiausiomis miesto ir šalies žiniasklaidos priemonėmis, išleido teminius lankstinukus su šventės programa ir kt.

Siekiant užsitikrinti Jūros šventės 2013 finansavimą, VšĮ „Klaipėdos šventės“ paruošė renginio reklamavimo programą, kurioje didelis dėmesys buvo skiriamas Jūros šventės 2013 rėmėjų pristatymui visuomenei – be Klaipėdos miesto savivaldybės, 44 Klaipėdos miesto įmonės bei fiziniai asmenys skyrė finansinę paramą.

**IV. KLAIPĖDOS MIESTO GARBĖS PILIEČIO REGALIJŲ SUTEIKIMO V.STRAUKUI CEREMONIJOS PROGRAMOS** **ĮGYVENDINIMO APRAŠYMAS**

2013 metų lapkričio 12 dieną Klaipėdos kultūrų komunikacijų centro parodų rūmų II aukšto salėje surengta Klaipėdos miesto Garbės piliečio regalijų suteikimo Vaclovui Straukui ceremonija. Ceremonijos vedėjas: Šarūnas Juškevičius, Klaipėdos valstybinio muzikinio teatro artistas. Atlikėjas: Mindaugas Bačkus, violančelininkas, Klaipėdos kamerinio orkestro vadovas.Scenografija: pakyla (2x4 m), dengta raudonu kilimu, ant jos – Garbės piliečiui skirtas krėslas; fone - Klaipėdos miesto vėliava; pakylos apačia dekoruota floristine kompozicija su miesto vėliavos spalvų akcentais; salėje – eksponuojama Vaclovo Strauko darbų ekspozicija. Ceremonijos svečiams – 150 vnt. kėdžių. Prie įėjimo į KKC parodų rūmus – degantys deglai.

**V. KILNOJAMOSIOS PARODOS „DVI JŪROS, VIENA ISTORIJA“, PROJEKTO ĮGYVENDINIMO** **APRAŠYMAS**

Nyderlandų Karališkosios flotilės karinių laivų vizitui Klaipėdoje surengta kilnojamoji paroda „Dvi jūros, viena istorija“, pristatanti Lietuvos pajūrį, bendrą Lietuvos bei Nyderlandų istoriją ir dabartį. Paroda eksponuota 2013 m. rugsėjo 30 – spalio 14 dienomis šalia paminklo „Arka“. Taip pat organizuotas Klaipėdos regiono kaimiškųjų vietovių moksleivių piešinių konkursas Nyderlandų karalystės tema, kurio nugalėtojams buvo surengtos kelionės ir ekskursijos į Karališkosios flotilės karinius laivus bei susitikimai su įgulomis.

**VI. KLAIPĖDOS KREPŠINIO KOMANDOS „NEPTŪNAS” IR RANKINIO KOMANDOS „DRAGŪNAS” APDOVANOJIMO UŽ PERGALES CEREMONIJOS ĮGYVENDINIMO APRAŠYMAS**

2013 m. gegužės 22 d. prie Klaipėdos muzikinio teatro ir Rotušės (Danės g. 17, Klaipėda) surengta Klaipėdos krepšinio komandos “Neptūnas” ir rankinio komandos “Dragūnas” apdovanojimo už pergales ceremonija. Scenografija: ceremonijos vietoje statoma dengta pakyla. Pakylos papėdėje tiesiamas mėlynas kilimas. Atlikėjai: renginio vedėjas – Marius Drukteinis, komentatorius, muzikos grupė „Old city band” – 7 asm., Klaipėdos universiteto „Leader dance” šokėjos (vadovė Bronelė Švitrienė) – 10 asm., būgnininkas. Dalyviai – komandos, sportininkai, meras, savivaldybės atstovai, plačioji visuomenė.

**VII. KALĖDINIŲ IR NAUJAMETINIŲ RENGINIŲ PROGRAMOS ĮGYVENDINIMO APRAŠYMAS**

Kalėdinių ir naujametinių renginių programos Klaipėdoje 2013 metais idėja: „Klaipėda - gerosios žvaigždės miestas“. Programa parengta su idėjos įgyvendinimo socialiniu partneriu – seniausios pasaulyje labdaros organizacijos Maltos ordino pagalbos tarnyba Lietuvoje (toliau – Maltiečiai), siekiant planuojamą renginių programą praturtinti/sustiprinti socialiniu turiniu – miestiečiams pasiūlyti ne tik pramogas bei linksmybes, bet ir suteikti galimybę tapti socialinio solidarumo akcijos dalyviais, prisidedant lėšomis, iniciatyvomis, gerais darbais prie bendruomenei aktualių problemų sprendimo. Programos „Klaipėda – gerosios žvaigždės miestas“ siekis – mieste kurti ir skleisti tikrąją Kalėdų dvasią, kurios pagrindas – atjauta, geraširdiškumas, gebėjimas dalintis.

Kasmetė „Maltiečių“ kalėdinė iniciatyva „Maltiečių sriuba“, ne vienerius metus sėkmingai rengiama visoje šalyje, gruodžio mėnesį uostamiestyje buvo išplėtota į 5-ių teminių savaitgalio švenčių-labdaros mugių ciklą, kuriose buvo renkamos lėšos vienišų, savimi negalinčių pasirūpinti senelių maitinimui. Savaitgalio švenčių-labdaros mugių kulminacija – Kalėdų Senelio vizitai į Teatro aikštę, kur buvo bendraujama su vaikais ir už gerus norus bei darbus jiems sekama pasaka (šeštadieniais ir sekmadieniais).

Kalėdų eglės įžiebimo ceremonija – įvadas į Gerumo mėnesį Klaipėdoje:

* šią iniciatyvą parodęs miestas – Klaipėda – viešai skelbiamas ***pirmuoju*** ***Gerosios žvaigždės ambasadoriumi*** (šis titulas kitam Lietuvos miestui bus perduotas kitąmet),
* miestui ir miestiečiams įteikiamas Gerosios žvaigždės ženklas,
* 2014-ieji Klaipėdoje skelbiami Gerumo metais,
* programos įgyvendinimo partneris – Maltiečiai – Klaipėdos iniciatyvą reklamuoja jiems prieinamomis priemonėmis: spaudos konferencija nacionalinės žiniasklaidos priemonėms Vilniuje, tiesioginė „Maltiečių sriubos“ akcijos pradžią skelbiančio koncerto Vilniuje transliacija per LTV, kt.

Programos simbolis – GERUMO ŽVAIGŽDĖ. Programos moto: KLAIPĖDA – GEROSIOS ŽVAIGŽDĖS MIESTAS. Tema įgyvendinta: Eglės įžiebimo šventės scenarijumi; Teminėmis savaitgalių šventėmis-labdaros mugėmis, išradingai interpretuojant gerumo temą, telkiant regiono prekybininkus bei kaimų bendruomenes prekiauti už simbolinį 1 litą, krentantį į labdaros akcijos aukų dėžutes; Vizualinėmis Teatro aikštės puošybos priemonėmis – menine 12-os angelų instaliacija šalia eglės „Po gerumo sparnais“.

**VIII. TEIKIAMŲ ADMINISTRACINIŲ PASLAUGŲ IŠDUODANT LEIDIMUS PREKYBAI IR PASLAUGŲ TEIKIMUI BEI REKLAMAI JŪROS ŠVENTĖS RENGINIO METU RENGINIO TERITORIJOJE APRAŠYMAS**

Klaipėdoje organizuojamas kultūrinis renginys Jūros šventė yra svarbus ne tik kultūros, bet ir verslo vystymo požiūriu – smulkiuoju ir vidutiniu verslu užsiimantiems asmenims yra svarbu šventės metu ne tik vykdyti prekybą ar teikti paslaugas, bet ir pasinaudojus dideliu žmonių srautu reklamuoti gaminamus ar parduodamus produktus. Į Jūros šventę atvykstantiems žmonėms teikiamos viešojo maitinimo paslaugos, sudaroma galimybė įsigyti proginių suvenyrų, tautodailės dirbinių, smulkaus verslo atstovai šventės dienomis renginių teritorijoje reklamuoja savo produktus, vykdo kitokią komercinę veiklą. Klaipėdos miesto savivaldybės tarybai nusprendus administracinių paslaugų teikimą pavesti VšĮ „Klaipėdos šventės“, įstaigoje buvo parengti tokiai veiklai vykdyti būtini dokumentai, įdarbinti papildomi darbuotojai, atliktos pagalbinių paslaugų teikimui viešųjų pirkimų procedūros. Jūros šventės 2013 metu mugėje prekiavo 776 asmenys, buvo įsteigtos 36 lauko kavinės, smulkioji prekyba vyko 734 laikinuose prekybos įrenginiuose, 6 asmenys vykdė veiklą teikdami atrakcionų paslaugas. VšĮ „Klaipėdos šventės“, vadovaudamasi su Klaipėdos miesto savivaldybe 2013-07-15 sudaryta administracine sutartimi Nr.J9 – 792, išdavė leidimus prekybai ir paslaugų teikimui ir vykdė vietinės rinkliavos surinkimo tarpininko funkciją. Surinkta vietinė rinkliava – 539 709 litai buvo pervesti Valstybinės mokesčių inspekcijos biudžeto pajamų surenkamąją sąskaitą.

Kasmet vykstantis renginys Jūros šventė, sukurdama šimtus darbo vietų tiek verslo, tiek meno ir kultūros paslaugas teikiantiems subjektams yra svarbus kultūrinis reiškinys, skatinantis smulkaus ir vidutinio verslo plėtrą, padedantis surinkti lėšas į miesto biudžetą.

2014 metais VšĮ „Klaipėdos šventės“, vykdydama veiklą įstatuose apibrėžtoje srityje ir siekdama įgyvendinti 2013-2015 metų strateginiame veiklos plane numatytus tikslus, planuoja organizuoti pramoginės laivybos pradžią skelbiančią šventę „Klaipėdos laivų paradas“, tradicinį miesto renginį „Jūros šventė“, Klaipėdos miesto savivaldybei pavedus, organizuoti didžiuosius tęstinius ir naujus tarptautinius festivalius, inicijuoti ir įgyvendinti naujas miesto šventes ir festivalius, dalyvauti renginių organizavimo konkursuose, vykdyti Klaipėdos miesto savivaldybės administracijos pavedimus, įgyvendinant savivaldybės vykdomas kultūrines programas.

Plėsdama veiklos apimtis, kurdama ir įgyvendindama naujus projektus, įstaiga 2014 metais planuoja ieškoti naujų pajamų šaltinių, didinti pajamas, vengti nuostolingos veiklos.

Direktorius Romandas Žiubrys

PATVIRTINTA

Klaipėdos miesto savivaldybės administracijos

direktoriaus 2014 m. birželio 13 d.

įsakymu Nr. AD1-1851

**VIEŠOJI ĮSTAIGA „KLAIPĖDOS ŠVENTĖS“**

**2013 METŲ FINANSINIŲ ATASKAITŲ RINKINIO**

**AIŠKINAMASIS RAŠTAS**

**1. BENDROJI DALIS**

Viešoji įstaiga „Klaipėdos šventės” (toliau – Įstaiga) įsteigta 2000 m. kovo 23 d. Klaipėdos miesto tarybos, įregistravimo Nr.VŠ00-03, identifikavimo kodas 141910112, PVM mokėtojo kodas LT419101113, adresas: S. Daukanto g. 15, 92235 Klaipėda.

Steigimo metu dalininko įnašai nebuvo formuojami, įstaigos pradinei veiklai suteikta dotacija 24 000 Lt.

Įstaigos veiklos sritis yra viešųjų visuomenės interesų tenkinimas, organizuojant Klaipėdos miesto reprezentacinius renginius, kultūrinį renginį Jūros šventę, taip pat vykdyti kitą kultūrinę, sportinę, socialinę ir kitokią miesto visuomenei naudingą veiklą.

Įstaiga 2013m. organizavo ir įgyvendino Jūros šventės kultūrinį renginį. Įstaiga tai pat organizavo Pasaulio lietuvių žaidynių sportinę ir kultūrinę programą, Kalėdinių ir naujametinių renginių kultūrines programas ir kitus kultūrinius renginius.

Finansiniai metai yra kalendoriniai metai: finansinių metų pradžia – sausio 1 d., pabaiga – gruodžio 31 d.

Įstaigos lėšų šaltiniai yra: pajamos už teikiamas komercines paslaugas, gauta parama, savivaldybės biudžeto lėšos bei kitos teisėtai gautos lėšos.

Įstaigos darbuotojų skaičius ataskaitinių metų pradžioje buvo trys. Per ataskaitinius metus buvo priimta 24 (dvidešimt keturi) darbuotojai, atleista 19 (devyniolika) darbuotojų. Metų pabaigoje darbuotojų skaičius – 8 aštuoni.

**2. APSKAITOS POLITIKA**

Įstaiga apskaitą tvarko ir finansinių ataskaitų rinkinį rengia vadovaudamasi Lietuvos Respublikos finansų ministro 2004 m. lapkričio 22d. įsakymu Nr. IK-372 „Dėl pelno nesiekiančių ribotos civilinės atsakomybės juridinių asmenų buhalterinės apskaitos ir finansinės atskaitomybės sudarymo ir pateikimo taisyklių patvirtinimo“; Lietuvos Respublikos buhalterinės apskaitos įstatymu; Lietuvos Respublikos viešųjų įstaigų įstatymu.

Apskaitos politika patvirtinta Įstaigos direktoriaus įsakymu. 2013 metais apskaitos politika nebuvo keičiama.

Įstaigos apskaita tvarkoma dvejybiniu įrašu, naudojant Lietuvos Respublikos piniginį vienetą litą.

**2.1. Materialus turtas balansine verte – 31 330 Lt :**

* Transporto priemonės – 1 Lt
* Biuro įranga, prietaisai – 5 378 Lt
* Statiniai surenkamieji – 25 951 Lt

Finansiniais metais įstaiga įsigijo ilgalaikio materialaus turto už 5 372 Lt. Ilgalaikiammaterialiam turtui priskiriamas turtas, kurį ketinama naudoti ilgiau nei vienus metus ir turto vieneto įsigijimo savikaina didesnė nei 1 200 Lt.

Nusidėvėjimas ilgalaikiam materialiam turtui skaičiuojamas taikant tiesinį apskaitos metodą. Pradėjus naudoti ilgalaikį materialųjį turtą nusidėvėjimas skaičiuojamas nuo kito mėnesio pirmos dienos po jo įsigijimo ir nebeskaičiuojamas nuo kito mėnesio pirmos dienos po jo nurašymo.

Priskaičiuota amortizacijos suma – 7 982 Lt pripažinta ataskaitinio laikotarpio veiklos sąnaudomis.

Įstaigoje nustatyta minimali ilgalaikio turto vertė – 1 200 Lt.

Ilgalaikio materialiojo turto naudingas tarnavimo laikas:

* Lengvieji automobiliai – 6 metai
* Kompiuterinė technika ir ryšių priemonės – 3 metai
* Baldai – 6 metai
* Statiniai surenkami – 5 metai

**2.3. Atsargos – 19 Lt**

* Kuras – 19 Lt

Atsargomis laikomas įmonės trumpalaikis turtas, kuris sunaudojamas pajamoms uždirbti per vienerius metus.

**2.4. Išankstiniai apmokėjimai – 1 358 Lt**

* Turto draudimas – 1 012 Lt (automobilio ir panaudai gautų patalpų draudimas)
* Prenumerata – 346 Lt ( leidiniai apskaitos ir mokesčių klausimais)

**2.5. Pinigai banko sąskaitose – 130 131 Lt**

* Pinigai bankuose – 130 131 Lt

Įstaigos apskaitoje piniginis turtas registruojamas nacionaline valiuta – litais. Valiutiniai piniginiai straipsniai balanse įvertinami litais, taikant balanso sudarymo dienos valiutų kursą.

**2.6. Nuosavas kapitalas – 88 886 Lt**

* Veiklos rezultatas finansinių metų – 7 574 Lt

Įstaigos nuosavam kapitalui priskiriama ataskaitinių finansinių metų bei ankstesnių laikotarpių pelnas.

**2.7.Trumpalaikiai įsipareigojimai – 31 984 Lt**

* Skolos tiekėjams – 4 228 Lt
* Gauti išankstiniai apmokėjimai – 140 Lt
* Kitos skolos – 221 Lt
* Su darbo santykiais susiję įsipareigojimai – 27 395 Lt (kaupiami atostoginiai).

Trumpalaikiai įsipareigojimai, tai įstaigos skolos ir įsipareigojimai tiekėjams, įstaigos darbuotojams, valstybės biudžetui. Šie įsipareigojimai turi būti įvykdyti ne vėliau nei per vienerius metus nuo ataskaitinių finansinių metų pabaigos.

**2.8. Gauta ir panaudota parama – 442 944 Lt**

* Jūros šventės 2013 kultūrinio renginio programai – 414 962 Lt
* Europos Jūros dienos kultūrinės programai – 2 000 Lt
* Pasaulio lietuvių žaidynių sportinės ir kultūrinės programai – 500 Lt
* Kalėdinių ir naujametinių renginių programai – 17 500 Lt
* Surenkami mediniai nameliai – 7 982 Lt

Parama įstaigai per ataskaitinį laikotarpį buvo teikiama juridinių ir fizinių asmenų piniginėmis lėšomis ir materialinėmis vertybėmis.

**2.9. Gautos ir panaudotos Klaipėdos m. savivaldybės biudžeto lėšos – 632 800 Lt**

* Jūros šventės – 2013 kultūrinės programos įgyvendinimui – 456 000 Lt
* Kalėdinių ir naujametinių renginių programai – 176 800 Lt

**2.10. Gautos ir panaudotos lėšos projektui „Nyderlandų karališkosios jūrų flotilės vizitas į Klaipėdos uostą“ – 10 214 Lt**

**2.11. Uždirbtos pajamos ir banko palūkanos – 330 634 Lt**

* Reklamos paslaugų pardavimas – 70 972 Lt
* Paslaugų pardavimo pajamos – 259 517 Lt
* Kitos pajamos (banko palūkanos) – 145 Lt

Pajamos pripažįstamos vadovaujantis kaupimo principu, t.y. apskaitoje registruojamos tada, kai jos uždirbamos.

**2.12. Surinkta vietinė rinkliava – 539 709 Lt**

Klaipėdos miesto savivaldybės administracijos 2013-07-15 sutartimi Nr. J9 – 792, įstaigai pavesta teikti administracines paslaugas – išduoti leidimus prekybai, paslaugų teikimui bei reklamai Jūros šventės renginio metu renginio teritorijoje, paskirstyti vietas pagal patvirtintą prekybos ir paslaugų bei reklamos vietų ir paklausumo zonų išdėstymo schemas, rinkti vietinę rinkliavą už leidimų išdavimą.

Surinkta vietinė rinkliava už leidimų prekybai, paslaugų teikimui bei reklamai išdavimą – 539 709 litai pervesti į Valstybinės mokesčių inspekcijos biudžeto pajamų surenkamąją sąskaitą.

**2.13. Organizuotų renginių sąnaudos – 1 415 019 Lt** (tame skaičiuje kompensuojamų sąnaudų dalis – 1 091 958 Lt).

* Jūros šventės 2013 kultūrinės programos įgyvendinimui – 710 970 Lt
* Pasaulio lietuvių žaidynių sportinė kultūrinė programa – 121 989 Lt
* Kalėdinių ir Naujametinių renginių kultūrinė programa – 140 251 Lt
* Kitų renginių organizavimas – 25 764 Lt
* Kitos sąnaudos (delspinigiai) – 653 Lt
* **A**dministracinės sąnaudos – 415 392 Lt

1. Ilgalaikio turto nusidėvėjimas – 3 363 Lt

2. Patalpų išlaikymo sąnaudos – 14 898 Lt

3. Darbuotojų išlaikymo – 342 461 Lt

4. Ryšių sąnaudos – 6 954 Lt

5. Transporto išlaikymo – 12 564 Lt

6. Kitos sąnaudos – 35 152 Lt

**2.14. Sukauptas veiklos rezultatas – 88 886 Lt**

Ankstesnių metų veiklos rezultatas – 81 312 Lt.

Finansiniais metais Įstaigos veiklos rezultatas – 7 574 Lt pelno.

Direktorius Romandas Žiubrys

Buhalterė Birutė Surblienė

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  |  |  | |  | |  | |  |
|  |  |  |  | | PATVIRTINTA | | | |  |
|  |  |  |  | | Klaipėdos miesto savivaldybės administracijos direktoriaus | | | | |
|  |  |  |  | | 2014 m. birželio 13 d. | | | | |
|  |  |  |  | | įsakymu Nr.AD1-1851 | | | | |
|  |  |  |  | |  | |  | |  |
|  |  |  |  | |  | |  | |  |
| VIEŠOJI ĮSTAIGA "KLAIPĖDOS ŠVENTĖS" | | | | | | | | | |
| (ūkio subjekto pavadinimas) | | | | | | | | | |
|  |  |  |  | |  | |  | |  |
| 141910112, S. Daukanto g. 15, Klaipėda | | | | | | | | | |
| (kodas, buveinės adresas) | | | | | | | | | |
|  |  |  |  | |  | |  | |  |
|  |  |  |  | |  | |  | |  |
|  |  |  |  | |  | |  | |  |
| **BALANSAS** | | | | | | | | | |
|  |  |  |  | |  | |  | |  |
| **Pagal 2013 m. gruodžio 31 d. duomenis** | | | | | | | | | |
| 2014 03 04 | | | | | | | | | |
|  |  |  | (data) |  | | |  | |  |
|  |  |  |  |  | | | | | |
|  |  |  |  | (Litais) | | | | | |
| Eil. Nr. | TURTAS | | | Pastabos Nr. | | Ataskaitinis laikotarpis | | Praėjęs ataskaitinis laikotarpis | |
|  |
| **A.** | **ILGALAIKIS TURTAS** | | |  | | **31330** | | **33940** | |
| I. | NEMATERIALUSIS TURTAS | | |  | | - | | - | |
| 1. | Patentai, licencijos | |  |  | |  | |  | |
| 2. | Programinė įranga | |  |  | |  | |  | |
| 3. | Kitas nematerialusis turtas |  |  |  | |  | |  | |
| II. | MATERIALUSIS TURTAS | | |  | | 31330 | | 33940 | |
| 1. | Žemė |  |  |  | |  | |  | |
| 2. | Pastatai ir statiniai | |  |  | |  | |  | |
| 3. | Mašinos ir įrengimai | |  |  | |  | |  | |
| 4. | Transporto priemonės | |  |  | | 1 | | 1 | |
| 5. | Kita įranga, prietaisai, įrankiai ir įrenginiai | | |  | | 5378 | | 6 | |
| 6. | Nebaigta statyba | |  |  | |  | |  | |
| 7. | Kitas materialusis turtas | |  |  | | 25951 | | 33933 | |
| III. | FINANSINIS TURTAS | |  |  | | - | | - | |
| 1. | Po vienerių metų gautinos sumos | | |  | |  | |  | |
| 2. | Kitas finansinis turtas | |  |  | |  | |  | |
| **B.** | **TRUMPALAIKIS TURTAS** | | |  | | **135872** | | **104986** | |
| I. | ATSARGOS, IŠANKSTINIAI APMOKĖJIMAI IR NEBAIGTOS VYKDYTI SUTARTYS | | |  | | 1377 | | 969 | |
| 1. | Atsargos |  |  |  | | 19 | | 19 | |
| 2. | Išankstiniai apmokėjimai | |  |  | | 1358 | | 950 | |
| 3. | Nebaigtos vykdyti sutartys | | |  | |  | |  | |
| II. | PER VIENERIUS METUS GAUTINOS SUMOS | | |  | | 4364 | | - | |
| 1. | Pirkėjų įsiskolinimas | |  |  | |  | |  | |
| 2. | Kitos gautinos sumos | |  |  | | 4364 | |  | |
| III. | KITAS TRUMPALAIKIS TURTAS | | |  | | - | | - | |
| 1. | Trumpalaikės investicijos | |  |  | |  | |  | |
| 2. | Terminuoti indėliai | |  |  | |  | |  | |
| 3. | Kitas trumpalaikis turtas | |  |  | |  | |  | |
| IV. | PINIGAI IR PINIGŲ EKVIVALENTAI | | |  | | 130131 | | 104017 | |
|  | TURTAS, IŠ VISO | | |  | | **167202** | | **138926** | |
|  |  |  |  |  | |  | |  | |
|  |  |  |  |  | |  | |  | |
|  |  |  |  |  | |  | |  | |
|  |  |  |  |  | |  | |  | |
| Eil. Nr. | NUOSAVAS KAPITALAS IR ĮSIPAREIGOJIMAI | | | Pastabos Nr. | | Ataskaitinis laikotarpis | | Praėjęs ataskaitinis laikotarpis | |
|  |
| **C.** | **NUOSAVAS KAPITALAS** | | |  | | **88886** | | **81312** | |
| I. | KAPITALAS | |  |  | |  | |  | |
| II. | PERKAINOJIMO REZERVAS | | |  | |  | |  | |
| III. | KITI REZERVAI | |  |  | |  | |  | |
| IV. | VEIKLOS REZULTATAS | | |  | | 88886 | | 81312 | |
| 1. | Ataskaitinių metų veiklos rezultatas | | |  | | 7574 | | (24943) | |
| 2. | Ankstesnių metų veiklos rezultatas | | |  | | 81312 | | 106255 | |
| **D.** | **FINANSAVIMAS** | |  |  | | 46332 | | 33933 | |
| 1. | Dotacija |  |  |  | |  | |  | |
| 2. | Tiksliniai įnašai | |  |  | | **-** | | **-** | |
| 2.1. | Finansavimo sumos iš valstybės biudžeto | | |  | |  | |  | |
| 2.2. | Kiti tiksliniai įnašai | |  |  | |  | |  | |
| 3. | Nario mokesčiai | |  |  | |  | |  | |
| 4. | Kitas finansavimas | |  |  | | **46332** | | **33933** | |
| **E.** | **MOKĖTINOS SUMOS IR ĮSIPAREIGOJIMAI** | | |  | | **31984** | | **23681** | |
| I. | ILGALAIKIAI ĮSIPAREIGOJIMAI | | |  | | - | | - | |
| 1. | Finansinės skolos | |  |  | |  | |  | |
| 2. | Kiti ilgalaikiai įsipareigojimai | | |  | |  | |  | |
| II. | TRUMPALAIKIAI ĮSIPAREIGOJIMAI | | |  | | 31984 | | 23681 | |
| 1. | Ilgalaikių skolų einamųjų metų dalis | | |  | |  | |  | |
| 2. | Finansinės skolos | |  |  | |  | | 2361 | |
| 3. | Skolos tiekėjams | |  |  | | 4228 | | 2798 | |
| 4. | Gauti išankstiniai apmokėjimai | | |  | | 140 | |  | |
| 5. | Su darbo santykiais susiję įsipareigojimai | | |  | | 27395 | | 18522 | |
| 6. | Kiti trumpalaikiai įsipareigojimai | | |  | | 221 | |  | |
|  | NUOSAVAS KAPITALAS, FINANSAVIMAS IR ĮSIPAREIGOJIMAI, IŠ VISO | | |  | | **167202** | | **138926** | |
|  |  |  |  |  | |  | |  | |
| Direktorius | | |  |  | | Romandas Žiubrys | | | |
|  |  |  |  |  | |  | | |  |
|  |  |  |  |  | | | | | |
| Buhalterė | |  |  |  | | | Birutė Surblienė | | |
|  |  |  |  |  | | |  | |  |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  | PATVIRTINTA | | | | | |  |
|  |  | Klaipėdos miesto savivaldybės administracijos direktoriaus | | | | | | |
|  |  | 2014 m. birželio 13 d. | | | | | | |
|  |  | įsakymu Nr.AD1-1851 | | | | | | |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
| VIEŠOJI ĮSTAIGA KLAIPĖDOS ŠVENTĖS | | | | | | | | |
| (ūkio subjekto pavadinimas) | | | | | | | | |
|  |  |  |  |  |  |  |  |  |
| 141910112, S. Daukanto g. 15, Klaipėda | | | | | | | | |
| (kodas, buveinės adresas) | | | | | | | | |
|  |  |  |  |  |  |  |  |  |
|  |  |  |  |  |  |  |  |  |
| **VEIKLOS REZULTATŲ ATASKAITA** | | | | | | | | |
|  |  |  |  |  |  |  |  |  |
|  |  |  |  |  |  |  |  |  |
| Pagal 2013 m. gruodžio 31 d. duomenis | | | | | | | | |
| 2014 03 04 | | | | | | | | |
|  | (data) |  |  |  |  |  |  |  |
|  |  |  | | | | | | |
|  |  | (Litais) | | | | | | |
| Eil.nr. | STRAIPSNIAI | Pastabos Nr. |  | Ataskaitinio laikotarpio |  |  | Praėjusio ataskaitinio laikotarpio |  |
| **I.** | **PAJAMOS** |  |  | **330635** |  |  | **738774** |  |
| 1. | Pajamos už suteiktas paslaugas, parduotas prekes |  |  | 330489 |  |  | 737646 |  |
| 2. | Finansavimo pajamos |  |  |  |  |  |  |  |
| 2.1. | Finansavimo sumų iš valstybės biudžeto panaudojimo pajamos |  |  |  |  |  |  |  |
| 2.2. | Kitos finansavimo pajamos |  |  |  |  |  |  |  |
| 3. | Kitos pajamos |  |  | **146** |  |  | **1128** |  |
| **II.** | **SĄNAUDOS** |  |  | **323061** |  |  | **763717** |  |
| 1. | Suteiktų paslaugų, parduotų prekių savikaina |  |  | 125835 |  |  | 967894 |  |
| 2. | Kitos sąnaudos |  |  | 653 |  |  |  |  |
| 3. | Kompensuotos sąnaudos |  | ( | 1091958 | ) | ( | 523767 | ) |
| 4. | Veiklos sąnaudos |  |  | 1288531 |  |  | 319590 |  |
| 4.1. | Pardavimo |  |  | 869509 |  |  |  |  |
| 4.2. | Darbuotojų išlaikymo |  |  | 342461 |  |  | 263409 |  |
| 4.3. | Nusidėvėjimo (amortizacijos) |  |  | 3363 |  |  | 2871 |  |
| 4.4. | Patalpų išlaikymo |  |  | 14898 |  |  | 12369 |  |
| 4.5. | Ryšių |  |  | 6954 |  |  | 8037 |  |
| 4.6. | Transporto išlaikymo |  |  | 12564 |  |  | 5965 |  |
| 4.7. | Turto vertės sumažėjimo |  |  |  |  |  | 8900 |  |
| 4.8. | Kitos veiklos |  |  | 35152 |  |  | 18039 |  |
| 4.9. | Suteiktos labdaros, paramos |  |  |  |  |  |  |  |
| 4.10. | Dėl ankstesnių laikotarpių klaidų taisymo |  |  | 3630 |  |  |  |  |
| **III.** | **VEIKLOS REZULTATAS PRIEŠ APMOKESTINIMĄ** |  |  | **7574** |  |  | **(24943)** |  |
| **IV.** | **PELNO MOKESTIS** |  |  |  |  |  |  |  |
| **V.** | **GRYNASIS VEIKLOS REZULTATAS** |  |  | **7574** |  |  | **(24943)** |  |
|  |  |  |  |  |  |  |  |  |
|  |  |  |  |  |  |  |  |  |
| Direktorius Romandas Žiubrys | | | | | | | | |
|  | | | | | | | | |
|  |  |  |  |  |  |  |  |  |
|  | Buhalterė | Birutė Surblienė | | | | | |  |
|  |  |  |  |  |  |  |  |  |

\_\_\_\_\_\_\_\_\_\_\_\_\_\_\_\_\_\_\_\_\_